Et skjerf og en SMS var alt som skulle til: – Jeg kommer til å gå på alle kampene
Å være ny i Norge er ikke alltid enkelt. Ersi Rrozhani (15) kan ha funnet en gulloppskrift. Hun nølte litt før hun sendte den, ville ikke virke for masete eller påtrengende. Men Siren Loy endte opp med å sende tekstmeldingen. Loy er lagleder for G16-laget til Lyngbø og nestleder i idrettslaget. Meldingen sendte hun til 15 år gamle Ersi Rrozhani, en helt fersk spiller på laget. Ville han kanskje være med å se klubbens B-lag spille kamp? – Det var to uker etter jeg var på min første trening. Jeg sa ja, sier han selv. Med det var byens kanskje ferskeste fotballsupporter født. Bare seks måneder tidligere kom Rrozhani til Bergen fra Albania. Han bor på Kronstad med familien, lærer seg norsk i en innføringsklasse på Lynghaug i Fyllingsdalen, men var på jakt etter en fritidsaktivitet. Mange år med fotball i hjemlandet Albania gjorde at han var på jakt etter et lag. Tilfeldigheter ville ha det til at han endte opp på fotballbanen til Laksevåg-klubben Lyngbø. – Jeg spurte noen gutter som spilte fotball om de var 08-ere, de svarte ja. De introduserte meg til Siren, sier han. Lagleder Loy ga ham en plass på laget – og sendte etter hvert SMS-en som inviterte ham til det ganske ferske supportermiljøet i klubben: Lyngbø Ultras. De grønne og hvite supporterne har blitt et fenomen i lokalfotballen det siste året. Med sanger, støy og bluss har de bygget opp en gjeng på rundt 50 supportere som heier frem klubbens A-lag i 4. divisjon. – De lager elektrisk stemning. At vi har klart å vippe flere av kampene vår vei, tror jeg de har mye av æren for, har Lyngbø-kaptein Tom André Axland tidligere sagt til BT. Når Laksevåg-klubben torsdag tar imot selveste Brann til cupkamp på Lyngbø idrettspark, er det med den blodferske supporteren fra Kronstad og Albania på tribunen. – Lederen for supporterne (Erlend Tobias Lunde red.anm.) ønsket meg velkommen og ga meg et Lyngbø-skjerf. Jeg kommer til å gå på alle kampene, sier Rrozhani. 15-åringen sier han har blitt fort kjent med folk og at han lærer enda mer norsk når han får øvd seg på fotballbanen i tillegg til på skolebenken. – Det er vanskelig å være ny et sted, når det gjelder språket, økonomi og andre ting. De andre spillerne har lovet å lære meg mer norsk og jeg opplever at de støtter meg. I helgen var han på sitt livs første fotballcup – i Odda. Til sommeren skal han til Norway Cup. På spørsmål om det har vært vanskelig å flytte til et helt nytt land, tenker han seg ikke om i det hele tatt. – Alt føles lett så lenge jeg har familien min rundt meg. Lagleder Loy sier de har et bevisst forhold til å inkludere nye i klubben. Hun tror det universelle i fotballen er en fordel. – Fotball er en fantastisk måte å komme inn i et nytt miljø på. Man trenger ikke språket på samme måte, sier hun. Hun vet hun hva hun snakker om. Bare på laget hun leder har 16 av spillerne bakgrunn fra et annet land enn Norge. Ikke alle har kunnet flytende norsk da de begynte på laget. – All kred til guttene, de tar imot folk på en utrolig fin måte, sier hun. Rrozhani er enig. – Jeg er glad jeg valgte Lyngbø. Før jeg kom til Norge hadde jeg hørt at nordmenn var kalde mennesker. Men jeg har møtt varme mennesker som gjør at jeg føler meg inkludert. Fortsatt er kubben i hans hjerte det albanske laget Besëlidhja fra hjembyen Lezhë. – Hva med Brann, da? – Nei, jeg kommer selvfølgelig til å heie på Lyngbø på torsdag. Men kanskje etter cupkampen.
Ersi Rrozhani, en 15 år gammel gutt fra Albania, har blitt en ivrig supporter for fotballaget Lyngbø i Bergen bare seks måneder etter at han kom til Norge.  Rrozhani var på jakt etter en fritidsaktivitet og endte opp i fotballklubben Lyngbø litt tilfeldig – etter år med fotball i hjemlandet Lyngbø Ultras, klubbens supportergjeng, har blitt et fenomen i lokalfotballen det siste året med rundt 50 supportere som hjelper til å skape liv under klubbens kamper.  Rrozhani sier at han lærer mer norsk på banen og at de andre spillerne støtter ham, mens laglederen mener at fotball er en god måte å komme inn i et nytt miljø på. På laget til Lyngbø har 16 av spillerne bakgrunn fra et annet land enn Norge, og klubben har et bevisst forhold til å inkludere nye medlemmer.